Diari Oficial de la Generalitat Valenciana


Sumari del DOGV 5904, del 01-12-2008 (2008/13296)

ORDRE de 25 de novembre de 2008, de la Conselleria d'Economia, Hisenda i Ocupació, de creació i regulació del fitxer amb dades de caràcter personal denominat «Realis. Registre de Llibres de Subcontractació Habilitats».
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/11/25/(1)/dof/vci/html**

### Dades del document

Número de DOGV
:   5904

Data del DOGV
:   01-12-2008

Secció del DOGV
:   I. DISPOSICIONS GENERALS

Número del document
:   2008/13489


Data del document
:   25-11-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * legislació
    * dades personals
    * administració regional
    * base de dades

ORDRE de 25 de novembre de 2008, de la Conselleria d'Economia, Hisenda i Ocupació, de creació i regulació del fitxer amb dades de caràcter personal denominat «Realis. Registre de Llibres de Subcontractació Habilitats». [2008/13219]  
La Llei Orgànica 15/1999, de 13 de desembre, de Protecció de Dades de Caràcter Personal, establix, en l'article 2, que s'aplicarà a les dades de caràcter personal registrades en suport físic, que les faça susceptibles de tractament, i a tota modalitat d'ús posterior pels sectors públic i privat.   
Així mateix, la Llei Orgànica mencionada en l'article 20 disposa que la creació, la modificació o la supressió dels fitxers de les administracions públiques només podrà fer-se per mitjà de disposició general publicada en el Boletín Oficial del Estado o diari oficial corresponent i amb el contingut que es regula en l'article esmentat.  
D'altra banda, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, determina -en els articles 10 i següents- tant el procediment d'inscripció en el registre dels fitxers informatitzats de dades personals creats o gestionats pels distints òrgans o entitats de la Generalitat com la potestat per a l'aprovació de la disposició de caràcter general per mitjà de la qual es creen els fitxers automatitzats, l'exercici dels quals recau en la conselleria competent per raó de la matèria.  
La Llei 32/2006, de 18 d'octubre, reguladora de la subcontractació en el Sector de la Construcció (BOE núm. 250 de 19 d'octubre) determina que, en tota obra de construcció inclosa en el seu àmbit d'aplicació, cada contractista haurà de disposar d'un llibre de subcontractació que ha de ser habilitat per l'autoritat laboral. Per al correcte exercici d'esta atribució a l'autoritat laboral cal emmagatzemar diversa informació de caràcter personal continguda en els llibres presentats a visat i tractar-la per als fins perseguits per la norma. Esdevé així necessària la creació del fitxer informatitzat previst en la present ordre.  
Per tot això, segons el que establix l'article 28 e) de la Llei 5/1983, de 30 de desembre, de Govern Valencià i en l'exercici de les competències que esta conselleria té d'acord amb el Decret 7/2007, de 28 de juny, del president de la Generalitat, i el Decret 129/2007, de 27 de juliol, del Consell pel qual s'aprova el Reglament, Orgànic i Funcional de la Conselleria d'Economia, Hisenda i Ocupació i una vegada complits els tràmits establits en l'article 12 del Decret 96/1998, de 6 de juliol, del Govern Valencià, ja mencionat, i emés l'informe preceptiu de l'Advocacia General de la Generalitat,  
ORDENE  
Article 1. Creació del fitxer informatitzat  
Es crea i regula el fitxer informatitzat denominat «Registre de Llibres de Subcontractació Habilitats», en acrònim Realis, amb les característiques descrites en l'annex I, de conformitat amb el que establix l'article 20 de la Llei Orgànica 15/1999, de 13 de desembre.  
Article 2. Titular del fitxer informatitzat  
El titular de l'òrgan responsable del fitxer que continga dades de caràcter personal haurà d'adoptar les mesures de gestió i organització que siguen necessàries i, en tot cas, haurà d'assegurar la confidencialitat, la seguretat i la integritat de les dades, així com les conduents a fer efectives les garanties, els drets i les obligacions reconeguts en la Llei Orgànica 15/1999, i les seues normes de desplegament, de tal manera que el fitxer s'use per a les finalitats per a les quals van ser recollides, que són les que es concreten en la present ordre, i pel personal degudament autoritzat.   
ANNEX I: Creació de fitxer  
Article 3. Accés al fitxer informatitzat  
L'exercici dels drets d'accés, rectificació i cancel·lació de les dades de caràcter personal contingudes en el fitxer regulat en l'annex I per part de les persones físiques titulars d'eixes dades s'haurà d'exercir, si és el cas, davant dels òrgans referits en l'annex I.  
Article 4. Cessió de dades  
El responsable del fitxer informatitzat haurà d'advertir expressament als cessionaris de dades de caràcter personal de l'obligació de dedicar-les exclusivament a la finalitat per a la qual se cedixen, de conformitat amb el que establixen els articles 11 i 21 en relació amb l'article 4.2 de la Llei Orgànica de Protecció de Dades de Caràcter Personal.  
DISPOSICIÓ FINAL  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 25 de novembre de 2008  
El conseller d'Economia, Hisenda i Ocupació   
i vicepresident segon del Consell,  
GERARDO CAMPS DEVESA  
ANEXO I: Creación de fichero  



Còpia Permalink ELI